ORI ร่วงหนัก 7 วันติด “บล.กสิกรไทย” เชียร์ซื้อรับพื้นฐานแกร่ง! เคาะเป้า 16.30 บาท
ORI ร่วงหนัก 7 วันติด “บล.กสิกรไทย” เชียร์ซื้อรับพื้นฐานแกร่ง! เคาะเป้า 16.30 บาท ล่าสุด ณ เวลา 12.14 น. ราคาอยู่ที่ระดับ 9.10 บาท ลดลง 0.20 บาท หรือ 2.15% สูงสุดที่ระดับ 9.20 บาท ต่ำสุดที่ระดับ 8.95 บาท ด้วยมูลค่าซื้อขาย 48.46 ล้านบาท
25 ต.ค. 2561

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 12.14 น. ราคาอยู่ที่ระดับ 9.10 บาท ลดลง 0.20 บาท หรือ 2.15% สูงสุดที่ระดับ 9.20 บาท ต่ำสุดที่ระดับ 8.95 บาท ด้วยมูลค่าซื้อขาย 48.46 ล้านบาท

โดยราคาหุ้นปรับตัวลดลงอย่างต่อเนื่อง 7 วันทำการ นับตั้งแต่วันที่ขึ้นเครื่องหมายวันที่ไม่ได้รับสิทธิปันผล (XD) จ่ายปันผลเป็นหุ้นและเงินสด เมื่อวันที่ 16 ต.ค.ที่ผ่านมา โดยบริษัทประกาศจ่ายปันผลงวดดำเนินงานวันที่ 1 ม.ค. 2561 ถึงวันที่ 30 มิ.ย. 2561  และกำไรสะสม เป็นหุ้นปันผลและเงินสด โดยอัตราการจ่ายหุ้นปันผล 2 หุ้นเดิม : 1 หุ้นปันผล อัตราการจ่ายปันผลเป็นเงินสด 0.04 บาทต่อหุ้น อัตราการจ่ายปันผลรวม 0.29 บาทต่อหุ้น วันที่จ่ายปันผล 31 ต.ค. 2561
ทั้งนี้ การปรับตัวลดลงอย่างหนักเป็นผลมาจากการจ่ายปันผลเป็นหุ้น ซึ่งจะส่งผลให้บริษัทมีหุ้นเข้ามาในอัตรา 2 หุ้นเดิมต่อ 1 หุ้นปันผล หรือคิดเป็น 33% ของหุ้นจดทะเบียนเดิม ส่งผลให้ราคาหุ้นมี Dilution Effect ถึง 33% เพื่อสะท้อนจำนวนหุ้นจดทะเบียนที่จะเข้ามาใหม่
อย่างไรก็ตาม บล.กสิกรไทย แนะนำ “ซื้อ” ORI ราคาเป้าหมาย 16.30 บาท/หุ้น โดยระบุว่า หลังจากมีโอกาสได้พาบริษัทไปพบนักลงทุนสถาบันที่ประเทศฮ่องกงเมื่อวันที่ 22-23 ต.ค.ที่ผ่านมา โดยนักลงทุนส่วนใหญ่มีความประทับใจในการเติบโตที่ผ่านมา รวมถึงแผนการเติบโตใน 5 ปีข้างหน้าที่ 20% ต่อปี แต่มีความกังวลถึงผลกระทบจากมาตรการ LTV ของธปท. และการแข่งขันในตลาด รวมถึงอัตราดอกเบี้ยขาขึ้น
ทั้งนี้ ORI เห็นว่าบริษัทสามารถปรับตัวให้เติบโตได้บนสถานการณ์ดังกล่าว โดยจะยังคงเน้นการเปิดตัวโครงการใหม่ในบริเวณที่การแข่งขันไม่สูงและมีอุปสงค์สูง รวมถึงจับกลุ่มลูกค้าที่มีกำลังซื้อหรือกลุ่มผู้ซื้อบ้านหลังแรก ซึ่งเป็นกลุ่มที่สถาบันการเงินให้ความสำคัญสูง
นอกจากนี้ความร่วมมือกับ Nomura ยังเพิ่มความสามารถในการพัฒนาโครงการทั้งเพื่อขายและเพื่อเช่าในอนาคต ทั้งนี้ในปัจจุบันยังคงคำแนะนำ “ซื้อ” ที่ราคาเป้าหมาย 16.30 บาท (แม้จะเห็นโอกาสในการที่หุ้นในกลุ่มนี้ รวมถึง ORI) จะถูก de-rating จากประเด็นความไม่แน่นอนต่างๆที่กล่าวไป ปัจจุบันบริษัทซื้อขายบน PER ปี 2561-62 ที่ 6.8 เท่า และ 5.6 เท่า ซึ่งถือว่าไม่แพง ขณะที่ให้ผลตอบแทนปันผลที่มากกว่า 5%
 